Nosilac liste Vračar Slobodno govori za Danas o vračarskim koalicijama

Saradnja sa DSS-Dveri zavisi od saglasnosti oko principa

Imamo obavezu da dogovorimo sve što je vezano za vrednosti sa kojima smo izašli pred građane Vračara. Zatim da prihvatimo i ono što naš koalicioni partner zahteva. Kada se dogovorimo oko tih stvari, onda ćemo razgovarati oko personalnih rešenja.

P { margin-bottom: 0.21cm; } Ne smatramo da su ona ključna za dobro upravljanje opštinom. Ključ je sistem koji se postavi i način na koji će se poštovati pravila i procedure i ostvariti ono što smo obećali građanima. Personalna tešenja dolaze nakon toga, kaže za Danas Branimir Kuzmanović, nosilac liste „Vračar slobodno“, odgovarajući na pitanje da li je DS spreman da niko iz te stranke ne bude na čelu opštine Vračar.

Razgovori o formiranju vlasti na opštini Vračar se, kako kaže, ovih dana nastavljaju, a prva sednica opštine zakazana je za 10. jun.

* Kada kažete koalicioni partner, na koga mislite?

– Ne možemo da budemo u koaliciji sa SNS pošto ne delimo iste vrednosti i ne ponašamo se na isti način. Građani su imali prilike da vide kako uspeh SNS u izbornoj noći vodi ka urušenju pravne države. Tu mislim na noćno rušenje u Savamali. To je dokaz da ne možemo sa SNS, a sa svim ostalim strankama možemo da razgovaramo.

* Znači možete da razgovarate o koaliciji i sa SPS i koalicijom DSS – Dveri?

– Rezultati izbora ne dozvoljavaju da se razgovara o koaliciji. Ako neki od odbornika iz stranaka koji imaju odbornike u opštini, pre svega stranka Rasima LJajića, prihvate ono za šta se zalažemo, bez obzira na simpatije, a u cilju je dobrobiti građana, razgovori su mogući.

* Nikakva saradnja sa DSS – Dveri nije moguća?

– Zavisi od njihovih stavova. Da li možemo da nađemo saglasnost ili ne.

* Zar se tako ne dovodite u situaciju kao DS na Starom gradu koji je prihvatio podršku radikala? Može vam se zameriti na podršci DSS – Dveri.

– Morate da razumete da prilikom izbora nekog iz ma koje stranke za predsednika, može da se desi da ga podrže i svi odbornici SNS. Kako zabraniti nekim odbornicima na Starom gradu da glasaju. Za izbor predsednika opštine Stari grad je glasalo 38 odbornika. To je više nego formalna većina, što govori da su neki odbornici SNS možda glasali za predsednika. To u ovom trenutku ne može da bude zamerka izabranom predsedniku opštine.

* Ali iz DS stižu poruke da podrška radikala nije dobrodošla.

– Demokratska stranka ne deli iste vrednosti. Naprotiv najudaljenija strankama na političkoj sceni u odnosu na DS je SRS. Verujem da je izjava predsednika Gradskog odbora DS jasna, da saradnja sa SRS nije moguća.

* Da li ste spremni na to da neko iz pokreta Dosta je bilo bude na čelu Vračara?

– Ako se dogovorimo o vrednostima, sve ostalo je moguće. Jako je važno da se dogovorimo šta će građani dobiti u naredne četiri godine od novog rukovodstva. Manje je važno koje će ličnosti to da rade.

* Jedan od zahteva DJB je transparentnost javnih finansija.

– Ako pogledate sajt opštine Vračar, videćete da još od 2007. postoji projekat o javnosti javnih nabavki. Prvi u zemlji smo to radili na taj način. Prvi smo objavili sopstvenu imovinu na sajtu, kada to nije bila zakonska obaveza, ljude smo zapošljavali preko potrage za nezaposlenima, što je najbolji način zapošljavanja mladih ljudi, i u direktnoj je suprotnosti sa stranačkim zapošljavanjem. Ono što Pokret, u vrednosnom smislu, traži uglavnom već postoji. Uvek postoji mogućnost za nove ideje i poboljšanja, što će biti samo na korist građanima.

* Oni podsećaju i na krivičnu prijavu DRI. Da li posle svih tih optužbi i sumnji o korupciji na vaš račun i dalje smatrate da treba razgovarati?

– Nije korisno davati paušalne optužbe na račun bilo koga dok ne postoje dokazi. Pokretu je nuđeno da uđu u opštinu i provere relevantne činjenice i daju svoj sud. Uvući se u medijsko blato koje je SNS na neki način prouzrokovala na Vračaru putem laži nije normalno.

* Imate li vi neke uslove za DJB?

– Ne prihvatamo da budemo u zajedničkom upravljanju opštinom sa onim ljudima koji ne prihvataju da đaci na Vračaru imaju najbolje obrazovanje, da budu obezbeđeni sa „vračunarima“, da naši seniori nemaju podršku opštine putem gerontodomaćica i drugih projekata opštine. Nama su ljudi na prvom mestu.

* Zar o tome već niste razgovarali i da li je moguće da DJB to ne prihvata?

– Ne odbijaju, kao što ni mi nismo odbili njihove predloge. Prvi krug razgovora je napravljen. Sada se razgovori nastavljaju i tražimo zajedničku platformu.

Nema saglasnosti oko javnosti pregovora

* Kada će biti sledeći razgovori i hoće li biti javni?

– Saglasili smo se da razgovori budu javni jer bi bilo korisno za društvo da građani vide kako se dogovara većina. Nažalost u pokretu DJB nisu to prihvatili.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se